The Verteller
Albamu ilikuwa kwenye maandalizi kwa muda mrefu. Kwenye mahojiano yake aliyofanya tarehe 28 Julai, 2022 na kipindi cha "XXL" cha Clouds FM, Dizasta alifunguka mengi mno kuhusu albamu hii. Alieleza harakati za kuiandaa na kwanini albamu ilianza kutolewa kwa kuuzwa mikononi kabla ya majukwaa ya kidijitali. Dizasta alifafanua ya kwamba kazi ya kuirekodi ilianza mapema mwaka wa 2018 na kuendelea hadi 2020. Ilitumia muda mrefu kuiandaa na moja ya sababu ni kwamba kulikuwa na wazo la pili kwenye kila hatua. Katika mahojiano hayo, Dizasta alifunguka kuwa nyimbo nyingi zilizokuwa zimerekodiwa na midundo tofauti na ile inayosikika kwenye albamu. Muziki ulibadilishwa kila wazo jipya lilipokuja, yote ikilenga kuwa na muziki mzuri unaoendana na maudhui, hali na msisimko wa nyimbo husika. Albamu ilichukua karibia miezi 26, kuanzia kuandikwa hadi kuzalishwa na kusambazwa sokoni.